Euroopan parlamentin ja neuvoston asetus (EY) N:o 1484/2001, annettu 27 päivänä kesäkuuta 2001, yhteisön metsien suojelusta ilmansaasteilta annetun neuvoston asetuksen (ETY) N:o 3528/86 muuttamisesta



Virallinen lehti nro L 196 , 20/07/2001 s. 0001 - 0003



Euroopan parlamentin ja neuvoston asetus (EY) N:o 1484/2001, annettu 27 päivänä kesäkuuta 2001, yhteisön metsien suojelusta ilmansaasteilta annetun neuvoston asetuksen (ETY) N:o 3528/86 muuttamisesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 175 artiklan 1 kohdan, ottavat huomioon komission ehdotuksen(1), ottavat huomioon talous- ja sosiaalikomitean lausunnon(2), ovat kuulleet alueiden komiteaa, noudattavat perustamissopimuksen 251 artiklassa määrättyä menettelyä(3), sekä katsovat seuraavaa: (1) Asetuksen (ETY) N:o 3528/86(4) soveltamiskausi päättyi 31 päivänä joulukuuta 1996. Mainittu asetus on muutettu neuvoston asetuksella (EY) N:o 307/97(5). Euroopan yhteisöjen tuomioistuin julisti mitättömäksi yhdistetyissä asioissa C-164/97 ja C-165/97 25 päivänä helmikuuta 1999 antamallaan tuomiolla(6) asetuksen (EY) N:o 307/97, mutta pysytti sen vaikutukset voimassa mainitun asetuksen korvaavan uuden asetuksen antamiseen saakka. Oikeusvarmuuden turvaamiseksi olisi varmistettava mitättömäksi julistetun asetuksen nojalla toteutettujen toimenpiteiden lainvoimaisuus. (2) Metsät vaikuttavat olennaisesti ekologisen perustasapainon säilyttämiseen, erityisesti maaperän, veden, ilmaston, eläimistön ja kasviston osalta. Tämä ekologinen tasapaino on välttämätön kestävälle maataloudelle ja maaseudun hoidolle. (3) Metsien suuri merkitys yhteisön jäsenvaltioiden ekosysteemeille olisi otettava huomioon. (4) Pyrkimys metsien säilyttämiseen on eräs tapa vastata taloudellisia, ekologisia ja sosiaalisia seikkoja koskeviin huolenaiheisiin, ja se vaikuttaa omalta osaltaan erityisesti niiden ihmisten yhteiskunnallisen aseman turvaamiseen, jotka työskentelevät maataloudessa ja maaseudulla. (5) Yhteisö ja jäsenvaltiot ovat sitoutuneet kansainvälisellä tasolla kolmessa Euroopan metsien suojelemista käsitelleessä yleiseurooppalaisessa ministerikokouksessa Strasbourgissa vuonna 1990, Helsingissä vuonna 1993 ja Lissabonissa vuonna 1998 metsien vaurioitumisen jatkuvaan seurantaan. Asetuksessa (ETY) N:o 3528/86 säädetyllä yhteisön toiminnalla edistetään osaltaan näiden sitoumusten toimeenpanemista. (6) Järjestelmällisen seurantaverkoston avulla saadut tulokset tuovat esille metsien vaurioitumisen maantieteellisen ja ajallisen jakautumisen selviä suuntauksia koko yhteisön alueella. (7) Jäsenvaltioissa on perustettu pysyviä koealoja metsäekosysteemien tehokasta ja jatkuvaa seurantaa varten. Tämän tarkkailuohjelman jatkuminen pidemmän ajanjakson kuluessa edistää sen syy-yhteyden ymmärtämistä, joka vallitsee metsäekosysteemien muutosten ja niihin vaikuttavien tekijöiden välillä. (8) Eri tekijöistä, kuten ilmansaasteista ja tietyistä epäsuotuisista säätekijöistä johtuva metsien vaurioituminen vaarantaa kestävän maatalouden harjoittamisen ja maaseutualueiden hallinnon. (9) Näin ollen metsien suojelu ilmansaasteilta ja tietyiltä epäsuotuisilta säätekijöiltä myötävaikuttaa välittömästi perustamissopimuksen 33 artiklan 1 kohdan b alakohdassa mainittujen tavoitteiden toteuttamiseen. (10) Sen vuoksi olisi jatkettava asetuksessa (ETY) N:o 3528/86 säädettyä toimintaa ja pidennettävä asetuksen voimassaoloaikaa viidellä vuodella, jolloin toiminnan toteuttamiskautta jatkettaisiin siten, että sen kestoksi tulisi 15 vuotta 1 päivästä tammikuuta 1987. (11) Asetuksen (ETY) N:o 3528/86 täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(7) mukaisesti. (12) Tässä asetuksessa vahvistetaan toiminnan koko voimassaoloajaksi rahoituspuitteet, jotka muodostavat talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehdyn toimielinten välisen sopimuksen(8) 33 kohdan merkityksessä budjettivallan käyttäjälle ensisijaisen ohjeen vuosittaisessa talousarviomenettelyssä. (13) Asetus (ETY) N:o 3528/86 olisi tämän vuoksi muutettava, OVAT ANTANEET TÄMÄN ASETUKSEN: 1 artikla Muutetaan asetus (ETY) N:o 3528/86 seuraavasti: 1) Korvataan 7, 8 ja 9 artikla 7 ja 8 artiklalla seuraavasti: " 7 artikla 1. Komissiota avustaa pysyvä metsäkomitea, jäljempänä 'komitea'. 2. Jos tähän kohtaan viitataan, sovelletaan päätöksen 1999/468/EY 3 ja 7 artiklassa säädettyä menettelyä ottaen huomioon mainitun päätöksen 8 artiklan säännökset. 3. Jos tähän kohtaan viitataan, sovelletaan päätöksen 1999/468/EY 5 ja 7 artiklassa säädettyä menettelyä ottaen huomioon mainitun päätöksen 8 artiklan säännökset. Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi. 4. Komitea vahvistaa työjärjestyksensä. 8 artikla 1. Tämän asetuksen täytäntöönpanemiseksi tarvittavista, jäljempänä mainittuja seikkoja koskevista toimenpiteistä päätetään 7 artiklan 2 kohdassa tarkoitettua neuvoa-antavaa menettelyä noudattaen: a) edellä 3 artiklassa tarkoitetut säännölliset katsaukset, b) edellä 4 artiklassa tarkoitetut kokeet ja hankkeet ennen komission päätöstä niiden rahoittamisesta, c) edellä 5 artiklassa tarkoitetun toiminnan yhteensovittamista ja seurantaa koskevien toimintojen kehittäminen, d) metsien ilmansaasteista ja niiden vaikutuksista saatujen tietojen yhteen kokoamista koskevan ohjelman laatiminen. Komitea voi tarkastella saman menettelyn mukaisesti muita tämän asetuksen soveltamisalaan kuuluvia kysymyksiä. 2. Tämän asetuksen täytäntöönpanemiseksi tarvittavista, jäljempänä mainittuja seikkoja koskevista toimenpiteistä päätetään 7 artiklan 3 kohdassa tarkoitettua sääntelymenettelyä noudattaen: a) yksityiskohtaiset säännöt 2 artiklan soveltamisesta ja erityisesti tietojen kokoamisesta, luonteesta, vertailukelpoisuudesta ja toimittamisesta, b) yksityiskohtaiset säännöt 3 artiklan soveltamisesta, c) yksityiskohtaiset säännöt 4 artiklan soveltamisesta ja sen soveltamista koskevat periaatteet". 2) Korvataan 11 artikla seuraavasti: " 11 artikla 1. Toiminnan kesto on 15 vuotta 1 päivästä tammikuuta 1987. 2. Rahoituspuitteet toiminnan täytäntöönpanolle ovat 35,1 miljoonaa euroa kaudeksi 1997-2001. Budjettivallan käyttäjä hyväksyy vuosittaiset määrärahat rahoitusnäkymien puitteissa. 3. Komissio antaa ennen 1 kohdassa tarkoitetun kauden päättymistä Euroopan parlamentille ja neuvostolle tämän asetuksen täytäntöönpanoa koskevan kertomuksen sekä ehdotuksen sen tarkistamiseksi, johon sisällytetään erityisesti ekologiset, taloudelliset ja sosiaaliset näkökohdat (laadullinen arviointi) sekä kustannus-hyötyanalyysin tulokset (määrällinen arviointi).". 3) Korvataan asetuksen 2 artiklan 3 kohdassa, 3 artiklan 2 kohdassa ja 4 artiklan 4 kohdassa sanat "7 artiklassa säädettyä menettelyä" sanoilla "7 artiklan 3 kohdassa säädettyä menettelyä". 4) Korvataan asetuksen 4 a artiklan 3 kohdassa sanat "8 artiklassa säädettyä menettelyä" sanoilla "7 artiklan 2 kohdassa säädettyä menettelyä". 2 artikla Viittauksia asetuksen (EY) N:o 307/97 nojalla toteutettuihin toimenpiteisiin pidetään viittauksina tämän asetuksen nojalla toteutettuihin toimenpiteisiin tämän asetuksen voimaantulopäivästä alkaen. 3 artikla Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 27 päivänä kesäkuuta 2001. Euroopan parlamentin puolesta Puhemies N. Fontaine Neuvoston puolesta Puheenjohtaja B. Rosengren (1) EYVL C 307 E, 26.10.1999, s. 32 ja EYVL C 96 E, 27.3.2001, s. 362. (2) EYVL C 51, 23.2.2000, s. 24. (3) Euroopan parlamentin lausunto, annettu 6. heinäkuuta 2000 (EYVL C 121, 24.4.2001, s. 176), neuvoston yhteinen kanta, vahvistettu 26. helmikuuta 2001 (EYVL C 97, 27.3.2001, s. 1), ja Euroopan parlamentin päätös, tehty 13. kesäkuuta 2001. (4) EYVL C 326, 21.11.1986, s. 2, asetus sellaisena kuin se on viimeksi muutettuna asetuksella (ETY) N:o 2157/92 (EYVL L 217, 31.7.1992, s. 1). (5) EYVL L 51, 21.2.1997, s. 9. (6) Oikeustapauskokoelma 1999, s. I-1139. (7) EYVL L 184, 17.7.1999, s. 23. (8) EYVL C 172, 18.6.1999, s. 1.